
2015 m. lapkričio 04 d. įsakymu Nr. AT-1150



ŠAKIŲ RAJONO SAVIVALDYBĖS ADMINISTRACIJOS LENGVŲJŲ TARNYBINIŲ AUTOMOBILIŲ IR TARNYBINIŲ AUTOBUSŲ NAUDOJIMO TVARKOS APRAŠAS

I. BENDROSIOS NUOSTATOS

1. Šakių rajono savivaldybės administracijos lengvųjų tarnybinių automobilių  ir tarnybinių autobusų (toliau – tarnybiniai automobiliai ir autobusai) naudojimo tvarkos aprašas (toliau vadinama – Tvarkos aprašas) parengtas vadovaujantis Lietuvos Respublikos Vyriausybės 2009 m. gegužės 27 d. nutarimu Nr. 543 „Dėl pavyzdinių tarnybinių automobilių naudojimo biudžetinėse įstaigose taisyklių patvirtinimo“ bei rajono savivaldybės tarybos 2007 m. rugsėjo 20 d. sprendimu T-193 „Dėl tarnybinių lengvųjų automobilių įsigijimo, nuomos ir naudojimo rajono savivaldybės biudžetinėse įstaigose taisyklių tvirtinimo“, reglamentuoja lengvųjų tarnybinių automobilių ir tarnybinių autobusų naudojimo Šakių rajono savivaldybės administracijoje (toliau – Administracija) tvarką ir sąlygas, saugojimą, priežiūrą ir kontrolę, naudotojų pareigas ir atsakomybę.

2. Tarnybiniai automobiliai ir autobusai Administracijoje gali būti naudojami tik šio Tvarkos aprašo nustatyta tvarka.

II. LENGVŲJŲ TARNYBINIŲ AUTOMOBILIŲ IR TARNYBINIŲ AUTOBUSŲ NAUDOJIMO TVARKA IR SĄLYGOS

3. Administracijos tarnybinių automobilių ir autobusų parką sudaro lengvieji automobiliai ir autobusai, priklausantys Administracijai. Ant šių transporto priemonių turi būti užrašas su įstaigos pavadinimu arba atributika. Tarnybiniais lengvaisiais automobiliais gali būti naudojamasi su vairuotoju ar be jo. Tarnybiniai autobusai gali būti vairuojami tik Administracijos vairuotojo.
4. Administracijos valstybės tarnautojai ir darbuotojai, dirbantys pagal darbo sutartis (toliau – darbuotojai), norėdami pasinaudoti Administracijos tarnybiniais automobiliais ir autobusais išvykoms už rajono ribų, atitinkamai tai pažymi prašyme dėl siuntimo į komandiruotę. Prašymas suderinimui perduodamas nustatyta tvarka. Prašymas taip pat suderinamas su darbuotoju, atsakingu už Administracijos tarnybinių automobilių ir autobusų naudojimą (toliau – Ūkvedys).
Administracijos darbuotojai, norėdami pasinaudoti Administracijos tarnybiniais automobiliais ir autobusais išvykoms rajono ribose, informavę Skyriaus vadovą, raštu teikia suderinimus Ūkvedžiui. Suderinimai teikiami kitai savaitei. Skubūs, nenumatyti atvejai suderinami su Skyriaus vadovu ir Ūkvedžiu individualiai.
5. Tarnybinius automobilius gali vairuoti Administracijos valstybės tarnautojai arba darbuotojai, dirbantys pagal darbo sutartis, turintys tinkamos kategorijos galiojantį vairuotojo pažymėjimą, ne mažesnį kaip 2 metų vairavimo stažą, teisės aktų nustatyta tvarka pasitikrinę sveikatą ir susipažinę su šiuo Tvarkos aprašu. Neturintys teisės vairuoti darbuotojai naudojasi automobiliais tik su Administracijos vairuotoju.

Tarnybinius autobusus gali vairuoti Administracijos darbuotojai, dirbantys pagal darbo sutartis, turintys tinkamos kategorijos galiojantį vairuotojo pažymėjimą, ne mažesnį kaip 2 metų vairavimo stažą, teisės aktų nustatyta tvarka pasitikrinę sveikatą ir susipažinę su šiuo Tvarkos aprašu.
Darbuotojai, naudodamiesi tarnybiniais automobiliais ir autobusais, privalo laikytis Lietuvos Respublikos įstatymų, Vyriausybės nutarimų, Kelių eismo taisyklių, kitų teisės aktų, šio Tvarkos aprašo bei neviršyti nustatytų kuro normų ir ridos limitų.

6. Tarnybinis lengvasis automobilis nuolatiniam tarnybiniam naudojimui priskiriamas darbuotojui Administracijos direktoriaus įsakymu.

7. Prieš nuolatiniam tarnybiniam naudojimui priskiriant ar paskiriant tarnybinį automobilį ar autobusą vairuoti konkrečiam Administracijos darbuotojui (darbuotojams), Ūkvedys privalo pasirašytinai supažindinti tarnybinį automobilį vairuoti priimantį darbuotoją (darbuotojus) su šiuo tvarkos aprašu, patikrinti, ar jis turi tinkamą vairuotojo pažymėjimą, leidžiantį vairuoti tarnybinį automobilį ir (ar) autobusą ir reikiamą vairavimo stažą.
8. Išvykos tarnybiniais automobiliais ir autobusais po darbo, švenčių ir poilsio dienomis tarnybos reikmėms, išskyrus merą, mero pavaduotoją ir mero padėjėją, Administracijos direktorių, ir Administracijos direktoriaus pavaduotoją, galimos tik esant Administracijos direktoriaus įsakymui.
III. LENGVŲJŲ TARNYBINIŲ AUTOMOBILIŲ IR TARNYBINIŲ AUTOBUSŲ SAUGOJIMAS, PRIEŽIŪRA IR KONTROLĖ

9. Lengvieji tarnybiniai automobiliai ir autobusai po darbo, švenčių ir poilsio dienomis turi būti saugomi Administracijai priklausančiuose garažuose. 

10. Darbuotojų atostogų, ligos, komandiruočių laikotarpiu darbuotojams nuolatiniam tarnybiniam naudojimui priskirti tarnybiniai automobiliai ir autobusai laikomi nuolatinėje transporto priemonių saugojimo vietoje arba Administracijos direktoriaus ar jo įgalioto asmens įsakymu paskiriami kitiems darbuotojams.
11. Visi Administracijai priklausantys tarnybiniai automobiliai ir autobusai yra draudžiami transporto priemonių civilinės atsakomybės draudimu teisės aktų nustatyta tvarka. Už tarnybinių automobilių ir autobusų draudimą atsako Ūkvedys.
12. Tarnybinių automobilių ir autobusų techninis aptarnavimas bei remontas vykdomas remonto įmonėse laimėjusiose transporto priemonių techninio aptarnavimo bei remonto konkursus.

13. Tarnybinių automobilių ir autobusų ridos apskaita tvarkoma ir kontrolė vykdoma vadovaujantis įrašais kelionės lapuose. Kuro išdavimo apskaita tvarkoma ir kontrolė vykdoma vadovaujantis įrašais kuro gavimo limitinėse kortelėse (1 priedas).

14. Kiekvienam administracijos padaliniui, atskiram darbuotojui, kuriam nuolatiniam tarnybiniam naudojimui priskirtas tarnybinis automobilis ir autobusas, kuro ir ridos normas arba pinigų sumą iš skirtų asignavimų savivaldybės transporto išlaikymui nustato Administracijos direktorius savo įsakymu teisės aktų nustatyta tvarka.

15. Nuolatiniam tarnybiniam naudojimui priskirtų ar paskirtų tarnybinių automobilių ir autobusų naudojimo kontrolė atliekama pagal kelionės lapus, išduodamus tiems darbuotojams, kuriems Administracijos direktoriaus įsakymu yra priskirtas ar Ūkvedžio suderinimu yra paskirtas automobilis ir (ar) autobusas. Ūkvedys kontroliuoja spidometrų tvarkingumą, ridą, degalų sunaudojimą pagal nustatytas normas, ir apie pažeidimus nedelsdamas informuoja Administracijos direktorių.

16. Kelionės lapus pildo, išduoda, registruoja tarnybinių automobilių ir autobusų kelionės lapų apskaitos registro žurnale bei archyvavimą vykdo Centralizuotos buhalterijos skyrius. Kuro gavimo limitines korteles pildo ir išduoda Ūkvedys.
17. Darbuotojas kelionės lape įrašo kiekvieno važiavimo maršrutą, nuvažiuotą atstumą, baigęs darbą – kelionės lape pasirašo. Kiti įstaigos darbuotojai, kurie naudojasi tarnybiniais automobiliais ir (ar) autobusais, kuriuos vairuoja vairuotojai, kelionės lape įrašo maršrutą, nuvažiuotą atstumą ir patvirtina įskaitomu parašu arba spaudu ir parašu.

18. Tinkamai užpildytus kelionės lapus darbuotojai privalo pateikti Centralizuotos buhalterijos skyriui kas mėnesį ne vėliau, kaip iki kito mėnesio 3 dienos. 
19. Administracijos darbuotojai degalus į tarnybinius automobilius ir autobusus gali įsipilti bendrovės, tais metais laimėjusios konkursą, degalinėse nustatyta tvarka naudodamiesi magnetinėmis kortelėmis. Kurą į tarnybines transporto priemones gali pilti tik darbuotojai, kuriems Administracijos direktoriaus įsakymu nuolatiniam tarnybiniam naudojimui priskirtas tarnybinis automobilis ir (ar) autobusas, ir kurie turi Administracijos išduotą magnetinę kuro kortelę.
20. Administracijos tarnybinių automobilių ir autobusų panaudojimą tarnybinių užduočių vykdymo laiku kontroliuoja skyriaus, kuriam paskirtas automobilis, vedėjas ir Ūkvedys.
21. Su visais darbuotojais, kuriems nuolatiniam tarnybiniam naudojimui priskirti lengvieji tarnybiniai automobiliai ir (ar) autobusai, Ūkvedys sudaro materialinės atsakomybės sutartis.

IV. LENGVŲJŲ TARNYBINIŲ AUTOMOBILIŲ IR TARNYBINIŲ AUTOBUSŲ NAUDOJIMO NE RAJONO SAVIVALDYBĖS ADMINISTRACIJOS REIKMĖMS TVARKA IR SĄLYGOS

22. Tarnybiniai automobiliai ir autobusai Administracijos direktoriaus ar jo įgalioto asmens suderinimu gali būti paskiriami rajono sporto, meno kolektyvų, nevyriausybinių organizacijų (toliau - Organizacijos) konferencijoms, sporto varžyboms, konkursams, apžiūroms, šventėms, t. y. išvykoms, reprezentuojančioms rajono savivaldybę. 
23. Vaikų, iš nepasiturinčių šeimų, vežimas į vasaros stovyklas, ekskursijas organizuojamas Administracijos lėšomis.
24. Išvykos ir pavėžėjimai organizuojami tik Lietuvos Respublikos teritorijoje.
25. Organizacijos, norėdamos pasinaudoti Administracijos tarnybiniais automobiliais ir autobusais, teikia prašymus Administracijai. Prašyme nurodomas kelionės tikslas, keleivių skaičius, išvykimo laikas, kelionės trukmė. Prie prašymo pridedamas keleivių sąrašas. Prašymai pateikiami ne vėliau kaip 15 darbo dienų iki numatytos išvykos dienos. 

26. Prašymai perduodami Administracijos skyriams koordinuojantiems Organizacijų veiklos sritis. Apsvarstyti ir suderinti su Ūkvedžiu prašymai, Skyriaus teikimu tvirtinami Administracijos direktoriaus ar jo įgalioto asmens.
27. Tarnybiniai automobiliai ir autobusai paskiriami nustačius, jog prašomu išvykos laikotarpiu nebus naudojami Administracijos reikmėms. Atsakymą apie galimybes suteikti transportą Administracija įsipareigoja pateikti per 10 darbo dienų nuo prašymo gavimo.
V. LENGVŲJŲ TARNYBINIŲ AUTOMOBILIŲ IR TARNYBINIŲ AUTOBUSŲ NAUDOTOJŲ PAREIGOS IR ATSAKOMYBĖ

28. Darbuotojai, kuriems Administracijos direktoriaus įsakymu nuolatiniam tarnybiniam naudojimui priskirti tarnybiniai automobiliai ir autobusai, privalo laikytis Administracijos direktoriaus patvirtintų ridos ir kuro normų.

29. Tarnybinio automobilių ir autobusų vairuotojai ar darbuotojai atsako už jiems patikėtų automobilių ir autobusų eksploataciją, techninę būklę, saugą eksploatavimo metu, tinkamą kelionės lapų pildymą ir pridavimą. Kelionėje pastebėtus gedimus šalina patys arba jei to padaryti neįmanoma, kreipiasi į darbuotoją, atsakingą už tarnybinių automobilių naudojimą.

30. Tarnybiniuose automobiliuose ir autobusuose draudžiama palikti transporto priemonės registracijos dokumentus, kelionės lapą, draudimo dokumentus. Paliekant transporto priemonę privaloma ją užrakinti ir įjungti apsaugos sistemą, jei tokia yra.

31. Naudojant tarnybinius automobilius ir autobusus padaryta žala, atsiradusi dėl darbuotojų kaltės, kurios neapmoka draudimo įmonė, išieškoma iš darbuotojų Lietuvos Respublikos teisės aktų nustatyta tvarka.

VI. BAIGIAMOSIOS NUOSTATOS

32. Šis Tvarkos aprašas keičiamas ar pripažįstamas netekęs galios Administracijos direktoriaus įsakymu.

KURO GAVIMO LIMITINĖ KORTELĖ NR. _____________

Automobilio markė ___________________, valst. Nr. _________

Vairuotojas ___________________________________________

Bendrojo skyriaus ūkvedys

Centralizuotos buhalterijos skyriaus buhalteris

